钦定古今图书集成/明伦汇编/氏族典/第627卷 > 拓跋彧
## 钦定古今图书集成/明伦汇编/氏族典/第627卷 > 拓跋彧

按《魏书临淮王传》：“临淮王谭子提，提子昌，昌子彧，字
文若，绍封。彧少有才学，时誉甚美。侍中崔光见彧，退
而谓人曰：‘黑头三公，当此人也’。”少与从兄安丰王延
明、中山王熙并以宗室博古文学齐名，时人为之语
曰：“三王楚琳琅，未若济南备员方。”拜前军将军、中书
侍郎，奏郊庙歌辞，时称其美。除给事黄门侍郎。彧本
名亮，字仕明。时侍中穆绍与彧同署，避绍父讳，启求
改名。诏曰：“仕明风神运吐，常自以比荀文，若可名彧，
以取定体相伦之美。”彧求复本封，诏许复封临淮，寄
食相州、魏郡。又长兼御史中尉，累迁侍中、卫将军、左
光禄大夫，兼尚书左仆射，摄选。是时萧衍遣将围逼
温汤，进彧以本官为东道行台。会尔朱荣入洛，杀害
元氏，彧抚膺恸哭，遂奔萧衍。衍先闻名，深相器待。及
至庄帝践阼，彧以母老请还，辞旨恳切。衍惜其人才，
又难违其意，遣其仆射徐勉私劝彧曰：“昔王陵在汉，
姜维相蜀，所在成名，何必本土？”彧曰：“死犹愿北，况于
生也！”衍乃以礼遣。彧性至孝，事父母尽礼，自经违离
不进酒肉，容貌憔悴，见者伤之。累除位尚书令、大司
马，兼录尚书。尔朱荣死，除彧司徒公。尔朱世隆率部
北叛，诏彧防河阴。及尔朱兆率众奄至，彧出东掖门，
为贼所获，见兆辞色不屈，为群贼所殴。薨出帝，赠太
师、太尉公、雍州刺史。彧美风韵，善进止，衣冠之下，雅
有容则。博览群书，不为章句。所著文藻，虽多亡失，犹
有传于世者。然居官不能清白，所进举止于亲娅，为
识者所讥。无子。